**ΔΕΛΤΙΟ  ΤΥΠΟΥ**

**2014- Ανακήρυξη από την UNESCO του Επετειακού Έτους**

 **Δομήνικου Θεοτοκόπουλου**

Tα Γραφεία Σχολικών Δραστηριοτήτων Α΄/θμιας και Β΄/θμιας Εκπαίδευσης των αντίστοιχων Διευθύνσεων του Νομού Φθιώτιδας σε συνεργασία με τη Δημοτική Πινακοθήκη Λαμίας «Αλέκος Κοντόπουλος» και το Γραφείο Europe Direct, διοργανώνουν **Αφιέρωμα στον Έλληνα ζωγράφο Δομήνικο Θεοτοκόπουλο-El Greco (1541-1614),** με αφορμή τη συμπλήρωση 400 ετών από το θάνατό του στις 7 Απριλίου του 1641. Το Αφιέρωμα περιλαμβάνει Έκθεση 20 αναπαραγωγών των σημαντικότερων έργων του μεγάλου ζωγράφου, στην Αίθουσα Αρχαίας Αγοράς της Δημοτικής Πινακοθήκης Λαμίας και εκπαιδευτικές δράσεις που θα πραγματοποιηθούν από μαθητές σχολείων της Α΄θμιας και Β΄θμιας Εκπαίδευσης στο χώρο της Έκθεσης. Το Αφιέρωμα απευθύνεται κυρίως στην εκπαιδευτική κοινότητα και θα διαρκέσει από **τις 7 έως τις 11 Απριλίου 2014.**

Η Δημοτική Πινακοθήκη Λαμίας, θα υποδέχεται τις προγραμματισμένες επισκέψεις των μαθητών από **9.00 -13.00** και οι ενδιαφερόμενοι μπορούν να κλείνουν τα ραντεβού τους στα τηλέφωνα του Γραφείου Σχολικών Δραστηριοτήτων Α΄θμιας Εκπαίδευσης (κ. Σταυρόπουλος Γιώργος, τηλ. 22310 30647) και του αντίστοιχου Γραφείου της Β΄θμιας Εκπαίδευσης (κ. Παπαγιαννοπούλου Τζένη, τηλ. 22310 24705).

Ο **Δομήνικος Θεοτοκόπουλος (1541-1614)**, γνωστός επίσης με το προσωνύμιο El Greco (=ο Έλληνας),γεννήθηκε στον Χάνδακα της Κρήτης, σημερινό Ηράκλειο, το 1541 και πέθανε στο Τολέδο της Ισπανίας το 1614. Υπήρξε ζωγράφος, γλύπτης και αρχιτέκτονας που έζησε το μεγαλύτερο μέρος της ζωής του μακριά από την πατρίδα του την Κρήτη, κάνοντας την Ισπανία και πιο συγκεκριμένα το Τολέδο, δεύτερη πατρίδα του. Από τους κυριότερους εκπροσώπους της Ισπανικής Αναγέννησης, εκπαιδεύτηκε αρχικά ως αγιογράφος στην Ενετοκρατούμενη Κρήτη, στη συνέχεια ταξίδεψε στη Βενετία, όπου επηρεάστηκε από τους μεγαλύτερους δασκάλους της Ιταλικής Ζωγραφικής, όπως τον Τιντορέτο και τον Τισιανό, του οποίου υπήρξε μαθητής. Το 1577, εγκαταστάθηκε στο Τολέδο της Ισπανίας, όπου δημιούργησε μερικά από τα πιο γνωστά έργα του, όπως ο «Διαμερισμός των ιματίων του Χριστού», η «Ταφή του Κόμητα Οργκάθ», «ο Άγιος Σεβαστιανός», «ο Λαοκόων», «Η Πέμπτη Σφραγίδα της Αποκαλύψεως» και άλλα. Πέθανε στο Τολέδο στις 7 Απριλίου 1614.

Η τεχνοτροπία του θεωρήθηκε έκφραση της Βενετικής Σχολής και του Μανιερισμού, όπως αυτός διαμορφώθηκε στο β΄μισό του 16ου αιώνα. Ωστόσο, διαμόρφωσε μια εικαστική γραφή απόλυτα προσωπική συνδυάζοντας στοιχεία από την τέχνη του Τισιανού, του Τιντορέτο, του Μιχαήλ Αγγέλου και τη Βυζαντινή αγιογραφία. Στον 20ό αιώνα, αναγνωρίστηκε ως ένας από τους σημαντικότερους προδρόμους της Μοντέρνας Τέχνης και ένας από τους πιο σπουδαίους ζωγράφους όλων των εποχών.

Δ/νση Δευτεροβάθμιας Εκπ/σης Ν. Φθιώτιδας, Κύπρου 85, Λαμία

Τηλ.22310-24705, Φαξ: 22310-24705 , <http://www.didefth.gr>

E-mail:gray@dide.fth.sch.gr

Δημοτική  Πινακοθήκη Λαμίας «ΑΛ. ΚΟΝΤΟΠΟΥΛΟΣ», Αινιάνων 6 ,

Τηλ.22310-46887, Φαξ: 22310-46891 , [www.pinakothiki.lamia-city.gr](http://www.pinakothiki.lamia-city.gr).